Sjelden sykdom rammet rein: – Røde klumper slang fra geviret
Andrine Løvvold Kristoffersen hadde akkurat kommet hjem fra ferie da et meget uvanlig syn møtte henne på Kvaløya i Troms. Det var et reinsdyr med store utvekster ut av det vanligvis majestetiske geviret som vandret beitende rundt. Andrine er vant til å se reinsdyr. De går beitende på øya hele sommeren, men dette dyret er det første hun har sett utvekster som dette. – Jeg vet hvordan en vanlig rein ser ut. Denne var heslig. Røde klumper slang fra geviret, forteller hun til VG. Dumt hjort: Her står Rudolf fast på et isflask Ifølge Andrine så reinsdyret ut til å plages av utvekstene. Hun knipset derfor noen bilder og la de ut på et nettforum tilknyttet Dyrebeskyttelsen i Tromsø. – Folk var sjokkerte. De hadde aldri sett noe liknende, sier hun. Det var avisa Nordlys som først omtalte saken. Avisen har vært i kontakt med reinsdyrets eier Per Kittu. Han eier 70 reinsdyr på Kvaløya, men har ingen anelse om hva utvekstene skyldes. – Vi forundres jo over hva dette kan skyldes, men dette er bare «naturens lune», som jeg pleier å si, forteller han til avisa. VG avslører: Serverte hjort i stedet for reinsdyrfilet Veterinær Torill Mørk ved Veterinærinstituttet i Tromsø har derimot sine mistanker. – Det ser ut som parykkhorn. Det skyldes en hormonforstyrrelse hos hjortedyr og av og til rein som skjer mens geviret utvikles. Det ser ut som svulstlignende utvekster som kommer rundt geviret, sier hun til Nordlys. Hun forteller at sykdommen kan ha en irriterende virkning på dyret. – Parykkhorn kan bli plagsomt dersom det kommer inn på øyet eller det oppstår betennelser mot huden. Hvis det blir stort nok kan hodet også bli tungt. Ifølge veterinæren er sykdommen unormal. Spesielt sjelden er den blant reinsdyr. Dessverre for reinsdyret finnes det ingen behandling av sykdommen, forteller hun.
Et «heslig» syn møtte Andrine (16) på Kvaløya i Troms.